Christene In Iran Waag Hulle Lewens Om Moslem-Bure Te Help - Joy! Digital
Christene In Iran Waag Hulle Lewens Om Moslem-Bure Te Help
Foto: Getty images/stock photo
Christene in Iran help hul Moslem-bure tydens die koronakrisis, ondanks die gevaar dat hulle in hegtenis geneem kan word. Die Christian Post het met die direkteur van Geopende Deure Amerika, David Curry, gesels oor die vervolging van Christene in Iran tydens die krisis.
Naasteliefde werp vrugte af
“Dit het begin deur geld en tyd aan bure te gee wat hulp nodig gehad het weens die verlies aan inkomste gedurende die pandemie,” het Curry gesê. Hy verduidelik dat hierdie klein gebare van naasteliefde uitgebrei het tot georganiseerde hulpleniging deur plaaslike kerke.
Christene die minderheid in Moslem-samelewing
“Die kerk dien as ’n plek waar mense vir versorging en vriendskap byeen kom in die Moslem-samelewing waar Christene ’n minderheid is,” sê Curry. Iran is negende op Geopende Deure se Wêreldwaarnemingslys van lande waar Christene vervolg word.
Die ondergrondse kerk
As ’n kerk hulp aanbied, is dit in Iran nie sonder sy gevare nie. Volgens SDOK, ’n organisasie wat die ondergrondse kerk bystaan, word weinig kerke in die land geduld of toegelaat. Dus vergader Christene in die geheim in huise. Om dit te organiseer, wissel hulle gereeld die groepe se samestelling, plek en tyd af.
Stel hulself in gevaar
“Dit is verbasend om te sien hoe die Iranse kerk hul aanlynnetwerk omskep om ook fisiek ’n hulpnetwerk te word in ’n gebied waar dit nie sonder risiko’s is nie,” het Curry gesê.
Die Christene stel nie net hul gesondheid in gevaar nie, maar ook die vryheid van Christene wat hul geloof in die openbaar beoefen.